Program predsedníctva Slovenskej republiky v Rade EÚ

I. 
Naša vízia pre Európu

II. 
Priority slovenského predsedníctva v Rade EÚ


Hospodársky silná Európa


Moderný jednotný trh


Udržateľná migračná a azylová politika

Globálne angažovaná Európa


III.
Formácie Rady EÚ

Rada pre všeobecné záležitosti (GAC)

Rada pre zahraničné veci (FAC)

Rada pre hospodárske a finančné záležitosti (ECOFIN)

Rada pre spravodlivosť a vnútorné veci (JHA)

Rada pre zamestnanosť, sociálnu politiku, zdravie a spotrebiteľské záležitosti (EPSCO)

Rada pre konkurencieschopnosť (COMPET)

Rada pre dopravu, telekomunikácie a energetiku (TTE)

Rada pre poľnohospodárstvo a rybárstvo (AGRIFISH)

Rada pre životné prostredie (ENV)

Rada pre vzdelávanie, mládež, kultúru a šport (EYCS)

I. Naša vízia pre Európu

Slovenské predsedníctvo prichádza v čase, keď sa Európska únia ocitá v bezprecedentnej situácii. Negatívny výsledok referenda o členstve Spojeného kráľovstva v EÚ nás postavil pred novú výzvu - prvýkrát v histórii sa prakticky i politicky vysporiadať s odchodom členskej krajiny z Únie. Tento moment si zároveň vyžaduje bezodkladnú vnútornú reflexiu EÚ. Jej cieľom by malo byť posilniť dôveru občanov v spoločný európsky projekt, rozvíjať jeho hmatateľné prínosy a obhájiť výsledky integračného procesu na našom kontinente. Potrebujeme jednotnú, lepšiu a zrozumiteľnejšiu Európu. 

Naďalej však pretrvávajú aj mnohé ďalšie výzvy. Migračná a utečenecká kríza preverila našu schopnosť riadiť vonkajšie hranice, udržať celistvosť Schengenu a hľadať spoločné riešenia. Teroristické útoky nám pripomenuli, že vo vzájomnej spolupráci v oblasti vnútornej bezpečnosti existujú značné rezervy. Stále citeľné dôsledky finančnej a hospodárskej krízy, ako aj globálna neistota spôsobujú, že naša ekonomika rastie len veľmi pomaly a zápasí s nedostatkom pracovných miest. 

Únia sa v súčasnosti nachádza na križovatke. Buď bude pokračovať jej fragmentácia, alebo sa zomkne smerom k väčšej súdržnosti a dlhodobo udržateľným riešeniam zrozumiteľným pre občana.    
Priority predsedníctva sú odrazom ambície zvýšiť jednotu, súdržnosť a odolnosť únie voči vonkajším i vnútorným výzvam a posilniť dôveru občanov v európsky projekt. Predsednícka vízia preto stojí na dvoch pilieroch:

· Pozitívna agenda 

Slovenské predsedníctvo sa chce osobitne sústrediť na rozvíjanie pozitívnej agendy. Maximálne úsilie budeme venovať projektom, ktoré stavajú na prínosoch vnútorného trhu, rozširujúc ho o nové piliere. Odstraňovanie bariér medzi členskými štátmi znamená reálny prínos pre ekonomiku aj občanov. 

· Udržateľné riešenia 

Slovenské predsedníctvo chce presadzovať riešenia, ktoré popri bezprostrednej reakcii zohľadňujú dlhodobú perspektívu. Tento prístup je základným predpokladom k tomu, aby Únia prešla od krízového manažmentu k systematickému napĺňaniu strategickej vízie. 

Agende EÚ budú v najbližších mesiacoch dominovať praktické i politické následky referenda v Spojenom kráľovstve. Únia stojí pred náročnými rokovaniami o budúcom usporiadaní vzťahov so Spojeným kráľovstvom, ktorých rámcom je článok 50 Zmluvy o Európskej únii.

V tomto čase vnútornej reflexie si slovenské predsedníctvo kladie za cieľ priniesť hmatateľné výsledky pre občana, a to v štyroch prioritných oblastiach: hospodársky silná Európa, modernizácia jednotného trhu, udržateľná migračná a azylová politika, globálne angažovaná Európa.

Európska ekonomika potrebuje výrazný investičný impulz, ktorý podporí udržateľný hospodársky rast a tvorbu nových pracovných príležitostí. Plné využívanie a znásobovanie investičných nástrojov, štrukturálne reformy a zodpovedný prístup k verejným financiám sú základom hospodársky silnej Európy. Pokrok pri budovaní Únie kapitálových trhov a dobudovaní Hospodárskej a menovej únie tiež prispeje k lepšej výkonnosti a stabilite európskej ekonomiky.

Napriek úspechu jednotného trhu stále existujú nedostatky a prekážky, ktoré obmedzujú jeho plné fungovanie. Modernizáciu jednotného trhu si vyžaduje aj neustály technologický rozvoj a nové príležitosti. Energetická únia môže prispieť k bezpečným dodávkam čistej energie za dostupné ceny pre priemysel i domácnosti. Jednotný digitálny trh vrátane elektronického obchodu má jedinečný potenciál odstrániť bariéry a vytvoriť nové príležitosti pre podniky a občanov. 

Ochrana vonkajších hraníc a efektívna spolupráca s tretími krajinami sú dôležité piliere snahy o účinné riadenie migrácie. Udržateľná migračná a azylová politika umožní Únii vrátiť sa k plne fungujúcemu Schengenu a konsolidovať azylové systémy členských štátov. Využívanie moderných technológií na vonkajších hraniciach a užšia spolupráca členských štátov v oblasti vnútornej bezpečnosti prispejú k tomu, aby sa Únia stala odolnejšou voči súčasným bezpečnostným hrozbám.

Upevnenie vzťahov s vonkajším prostredím posilní globálne postavenie Únie. Neoddeliteľnou súčasťou sú pevné obchodné väzby s kľúčovými ekonomikami sveta. Dôležitá je aj podpora stability, prosperity a demokracie v našom susedstve. Účinným nástrojom pre politickú a ekonomickú transformáciu v Európe zostáva dôveryhodná politika rozširovania.  
Slovenské predsedníctvo v Rade EÚ je presvedčené, že dosiahnutie pokroku vo vytýčených prioritných oblastiach prispeje k súdržnosti EÚ a pomôže obnoviť dôveru občanov v Úniu.

II. Priority slovenského predsedníctva v Rade EÚ

Program slovenského predsedníctva vyjadruje odhodlanie byť čestným a férovým sprostredkovateľom pri napĺňaní strategických priorít Európskej únie. Poslanie predsedníctva spočíva v dosahovaní takých riešení, ktoré budú prijateľné pre všetky členské štáty a zároveň prospešné pre Úniu ako celok. Slovensko túto úlohu vníma ako jedinečnú príležitosť prispieť k chodu Únie viac, než kedykoľvek predtým, a to s pocitom zodpovednosti za jej smerovanie. 

Prioritné témy, ktoré budú v popredí predsedníctva, sú motivované tromi vzájomne prepojenými princípmi: 

· Dosahovanie konkrétnych výsledkov. Cieľom slovenského predsedníctva je dokázať občanom EÚ, že spoločné európske projekty majú praktický dosah na zlepšenie kvality ich života. Predsedníctvo sa pragmaticky zameria na oblasti, v ktorých dokáže priniesť hmatateľné výsledky. 

· Prekonávanie fragmentácie. Únia potrebuje dosiahnuť zásadný pokrok v mnohých oblastiach, kde naďalej existujú bariéry medzi členskými štátmi. Predsedníctvo sa bude usilovať o dosiahnutie takých výsledkov, ktoré prispejú k lepšiemu prepojeniu členských štátov na jednotnom trhu. 

· Zameranie na občana. Schopnosť prinášať konkrétne výsledky a prekonávať fragmentáciu je kľúčom ako prepojiť Úniu s občanmi. Ústredná rola občana sa odzrkadľuje aj vo význame, ktorý predsedníctvo pripisuje sociálnej dimenzii. 

Hospodársky silná Európa

Prioritou slovenského predsedníctva je hospodársky silná Európa založená na investíciách, ktoré prispejú k hospodárskemu rastu a tvorbe nových pracovných miest. Pre dosiahnutie tohto cieľa musí Únia naplno využívať a posilňovať dostupné nástroje, najmä Európsky fond pre strategické investície, Úniu kapitálových trhov a rozpočet EÚ. Podpora hospodárstva, v ktorom sa bude dariť malým a stredným podnikom, je predpokladom dostupnosti investičného kapitálu a udržateľnosti verejných financií. Priaznivé hospodárske a investičné prostredie v Európe musí byť zároveň postavené na fungujúcej Hospodárskej a menovej únii s vysokou úrovňou sociálnej a územnej súdržnosti a ekonomickej stability. Tieto snahy však musia byť podporované prijímaním potrebných štrukturálnych reforiem na úrovni EÚ ako aj na národnej úrovni všetkých členských štátov.

Hospodárska kríza ukázala, že pre zabezpečenie finančnej a ekonomickej stability je potrebné prijať systémové opatrenia, ktoré únii umožnia lepšie zvládať hospodárske šoky s negatívnymi sociálnymi dôsledkami. Hospodárska a menová únia však stále zostáva nedokončená. V nadväznosti na Správu piatich predsedov z júna 2015 preto bude slovenské predsedníctvo podporovať realizáciu krokov, ktoré prinesú pozitívny impulz v procese jej dobudovania. Pre budúcnosť európskeho hospodárstva bude mať veľký význam aj diskusia o dlhodobých opatreniach na prehlbovanie Hospodárskej a menovej únie. Predsedníctvo sa zameria na budovanie jej fiškálneho piliera a preskúma možnosti vytvorenia spoločných makroekonomických stabilizačných nástrojov, ktoré môžu pomôcť tlmiť negatívne dopady ekonomických výkyvov.

Únia potrebuje pokračovať v úsilí o oživenie súkromných investícií, ktoré stále nedosahujú predkrízové hodnoty. V tejto oblasti zohráva dôležitú úlohu Európsky fond pre strategické investície, ako dodatočný nástroj k existujúcim európskym investičným programom. Na základe doterajších skúseností z jeho fungovania sa predsedníctvo bude usilovať o rozšírenie investičného potenciálu fondu tak, aby sa čo najviac zužitkoval jeho pozitívny efekt. Investičný impulz musí byť zároveň sprevádzaný pokračovaním v štrukturálnych reformách a opatreniami na zlepšenie investičného prostredia v Európe.

Cieľom Únie kapitálových trhov je sprístupniť alternatívne zdroje financovania pre malé a stredné podniky, opierajúce sa v súčasnosti najmä o bankové úvery. Hlavným výsledkom bude postupné odbúravanie zostávajúcich bariér pri cezhraničnom toku kapitálu, a tým znižovanie fragmentácie finančných trhov v Európe. Ambíciou slovenského predsedníctva je dosiahnuť pokrok v tomto projekte a zároveň venovať pozornosť inovatívnym spôsobom financovania podnikov.

Rozpočet EÚ ako hlavný investičný nástroj musí reflektovať aktuálne priority EÚ a zároveň disponovať potrebnou kapacitou na riešenie neočakávaných výziev. S touto ambíciou vyvinie slovenské predsedníctvo maximálne úsilie pre prijatie rozpočtu EÚ na rok 2017.  V rámci diskusie k strednodobému preskúmaniu Viacročného finančného rámca 2014 - 2020 sa bude predsedníctvo snažiť o vytvorenie podmienok pre dostatočnú flexibilitu rozpočtu a väčšiu pridanú hodnotu investícií zjednodušením pravidiel v hlavných politikách financovaných z  rozpočtu EÚ. 

Hospodársky rast v Európe nie je možné dosiahnuť bez cielenej investície do konvergencie všetkých regiónov EÚ, čo je hlavnou úlohou Európskych štrukturálnych a investičných fondov. Cieľom slovenského predsedníctva bude reflektovať na nedávnu reformu politiky súdržnosti EÚ, vyhodnotiť prínos nových prvkov a viesť diskusiu o možnostiach pre ďalšie zvyšovanie pridanej hodnoty európskych fondov po roku 2020. 

Hospodárska súťaž a transparentné investičné prostredie sa musia opierať o opatrenia v daňovej oblasti, ktoré povedú k spravodlivému a účinnému zdaňovaniu v EÚ. Dôležitou súčasťou tohto úsilia je boj proti vyhýbaniu sa daňovým povinnostiam právnických osôb. Rast počtu transakcií v cezhraničnom elektronickom obchode zároveň umocňuje potrebu modernizácie súčasného systému dane z pridanej hodnoty v EÚ, aby držal krok s novou dynamikou digitálnej ekonomiky.

Dokončenie Bankovej únie je dôležitým nástrojom na stabilizáciu bankového sektora. Predsedníctvo bude pokračovať v rokovaniach o európskom systéme ochrany vkladov, ktorý považuje za dôležitý predpoklad pre zvýšenie ochrany vkladateľov a finančnú stabilitu. Zároveň bude potrebné zamerať sa aj na ďalšie opatrenia na zníženie rizík v bankovom sektore.

Moderný jednotný trh

Jednotný trh sa považuje za najväčší úspech Európskej únie. Voľný pohyb tovaru, osôb, služieb a kapitálu priniesol nové príležitosti pre európske podniky a väčší výber pre spotrebiteľov. V záujme maximálneho využitia jeho potenciálu sa musí prispôsobiť novej realite, ktorá si vyžaduje jeho rozšírenie aj do digitálneho priestoru či energetiky. Víziou predsedníctva je ďalší rozvoj projektov akými sú Energetická únia a Jednotný digitálny trh, ktoré posilnia konkurencieschopnosť a inovačný potenciál našich hospodárstiev a zároveň dôveru spotrebiteľov na jednotnom trhu.

EÚ v súčasnosti importuje až 53% svojej energie, čo z nej robí najväčšieho dovozcu energie na svete. Ambíciou slovenského predsedníctva je prispieť k vytvoreniu odolnej a konkurencieschopnej Energetickej únie s výhľadovou politikou v oblasti zmeny klímy. Kľúčovým cieľom musí byť bezpečná a čistá energia za dostupné ceny pre spotrebiteľov. Na naplnenie tejto ambície potrebuje Únia integrovaný energetický trh otvorený väčšej hospodárskej súťaži. V snahe o energetickú odolnosť Európy zohráva dôležitú rolu bezpečnosť dodávok. Predsedníctvo preto podporí úsilie o jej zvýšenie v oblasti dodávok plynu prostredníctvom využívania potenciálu cezhraničnej a regionálnej spolupráce a uplatnením princípu solidarity. 

Neoddeliteľnou súčasťou Energetickej únie je aj ambiciózna politika v oblasti zmeny klímy. Parížska dohoda z roku 2015 potvrdila smerovanie k nízkouhlíkovému hospodárstvu. Pre EÚ je preto dôležité správne nastavenie systému obchodovania s emisiami, ktorý by mal fungovať ako nákladovo efektívny nástroj na podporu investícií do nízkouhlíkových technológií a zároveň zohľadniť existujúce rozdiely v energetickom mixe a hospodárskej štruktúre v rámci EÚ.

Digitalizácia významne mení náš spôsob života a práce. Jednotný digitálny trh umožní jednotlivcom a podnikom bezproblémovo využívať elektronické služby a vykonávať činnosti on-line cezhranične podľa pravidiel spravodlivej hospodárskej súťaže a s vysokou úrovňou ochrany spotrebiteľov bez ohľadu na ich štátnu príslušnosť alebo miesto pobytu. Jedným z jeho kľúčových cieľov je dať občanom a podnikateľom možnosť slobodného pohybu v digitálnom priestore a zároveň umožniť dátam voľný pohyb ako piatu slobodu v rámci celého vnútorného trhu EÚ. 

Podpora udržateľného rastu na jednotnom trhu si vyžaduje aj výrazné zlepšenie riadenia prírodných zdrojov. Slovenské predsedníctvo bude presadzovať rozvoj opatrení smerujúcich k obehovému hospodárstvu. Jeho podstatou je znižovanie množstva odpadu a ochrana životného prostredia, ale aj transformácia fungovania ekonomiky od výroby a spotreby až po nakladanie s odpadom a trh s druhotnými surovinami. Zvýšenú pozornosť bude potrebné venovať problematike efektívneho nakladania s vodou ako prírodným zdrojom, ktorého dostupnosť citlivo reaguje na  dôsledky zmeny klímy. 

Udržateľná migračná a azylová politika

Migrácia predstavuje dlhodobý historický fenomén. Európa však od minulého roku čelí bezprecedentným migračným tokom, ktoré vytvárajú mimoriadny tlak na vonkajšiu hranicu EÚ a azylové systémy členských štátov. Ambíciou predsedníctva je nasmerovať Úniu k udržateľnej migračnej a azylovej politike, ktorá bude založená na ochrane vonkajších hraníc, znovuobnovení Schengenu, spolupráci s tretími krajinami a solidarite. V oblasti vnútornej bezpečnosti stojí zároveň Európa pred úlohou zefektívniť boj proti terorizmu spoločným koordinovaným prístupom členských štátov.

V uplynulom období bolo prijatých viacero opatrení, z ktorých mnohé už fungujú a začínajú prinášať výsledky. Zostáva však vykonať celý rad ďalších úloh, aby sme Európu nasmerovali od krízového manažmentu k udržateľnému riadeniu migrácie. Riziká spojené s jednotlivými migračnými trasami nepominuli. 

Pre občanov Únie je Schengen jedným z najväčších prínosov európskej integrácie.  V súčasnosti však v dôsledku zavedenia dočasných kontrol na niektorých vnútorných hraniciach neplní svoju základnú úlohu - zabezpečiť voľný pohyb občanov a tovarov. Návrat k plne fungujúcemu schengenskému priestoru je z pohľadu slovenského predsedníctva hlavným spoločným cieľom. Tento cieľ nebude možné naplniť bez implementácie opatrení, ktoré umožnia znovuzískať kontrolu nad našimi vonkajšími hranicami. 

Ochrana vonkajších hraníc je kľúčovou prioritou. Len fungujúce vonkajšie hranice sú cestou ako účinnejšie riadiť migráciu, zlepšiť vnútornú bezpečnosť Európskej únie a zachovať voľný pohyb osôb. Slovenské predsedníctvo aktívne prispeje k uvedeniu do činnosti Európskej pohraničnej stráže, ktorej fungovanie môže zásadne zlepšiť schopnosť riadenia vonkajších hraníc a vykonávania návratov neregulárnych migrantov. 

Zároveň je potrebné na vonkajších hraniciach vo väčšej miere využívať moderné informačné technológie. Európa sa musí posunúť k inteligentným hraniciam. Ich zavedenie uľahčí proces vybavovania cestujúcich, prispeje k boju proti neregulárnej migrácii a posilní vnútornú bezpečnosť Európskej únie tak, aby bola schopná lepšie čeliť súčasným hrozbám.
Spolupráca s tretími krajinami, najmä krajinami tranzitu a pôvodu migrantov, je neoddeliteľnou súčasťou komplexného prístupu k migrácii. Aktívne a angažované partnerstvo, osobitne s krajinami v susedstve EÚ, by malo byť zamerané na odstraňovanie príčin migrácie. Kľúčová je tiež efektívna spolupráca pri návratoch a readmisiách, ktorej príkladom je spolupráca EÚ s Tureckom. Tá viedla k zásadnému poklesu migračných tokov v Egejskom mori a stabilizácii situácie na západobalkánskej migračnej trase.

Migračná a utečenecká kríza zároveň priniesla úvahy o budúcnosti spoločného európskeho azylového systému. Slovenské predsedníctvo pociťuje silnú zodpovednosť za ďalší vývoj tejto diskusie a chce ju posúvať vpred pri tých prvkoch, v ktorých prevláda zhoda medzi členskými štátmi. Budovanie konsenzu nám umožní posunúť Úniu od krízového manažmentu k strategickej diskusii o systémových zmenách.

V dôsledku nestability v bezprostrednom susedstve EÚ ako aj nových foriem radikalizácie a terorizmu sa výrazne zintenzívnili bezpečnostné hrozby, ktorým Únia čelí. Hoci členské štáty nesú prvoradú zodpovednosť za vnútornú bezpečnosť, účinná a koordinovaná reakcia na európskej úrovni sa stáva nevyhnutnou. Vnútorná bezpečnosť Únie je spoločnou zodpovednosťou členských štátov a inštitúcií EÚ, a preto nesmie trpieť fragmentáciou. Predsedníctvo podporí úsilie o ambiciózny prístup k vnútornej bezpečnosti, ktorej prvoradými predpokladmi musia byť lepšia výmena informácií, zvýšená operačná spolupráca a vzájomná koordinácia medzi policajnými a justičnými orgánmi členských štátov. 

Globálne angažovaná Európa

V období výrazných zmien geopolitickej reality je zvýšená miera globálnej angažovanosti a politickej jednoty Únie nevyhnutnou pri podpore mieru a stability vo svete. Spoločným cieľom EÚ je chrániť medzinárodný poriadok postavený na rešpektovaní medzinárodných noriem a štandardov vrátane oblasti ľudských práv, posilňovať bezpečnosť a prispievať k prevencii a riešeniu kríz. Európa potrebuje aktívnu Spoločnú zahraničnú a bezpečnostnú politiku postavenú na Globálnej stratégii EÚ, ktorá posilní jej postavenie vo svete, napomôže čeliť komplexným výzvam a prispeje k stabilizácii susedstva. 

Slovenské predsedníctvo bude presadzovať komplexný prístup v angažovaní sa EÚ prostredníctvom posilneného vzájomného súladu vonkajších politík EÚ a lepšou koordináciu nástrojov vonkajšej a vnútornej bezpečnosti. Pilierom ďalšieho zahraničnopolitického pôsobenia EÚ je Globálna stratégia EÚ pre zahraničnú a bezpečnostnú politiku, na ktorej implementáciu a rozpracovanie v príslušných oblastiach sa sústredí EÚ v budúcom období. 

Stabilita vo východnom a južnom susedstve Únie bola v posledných rokoch výrazne oslabená. Slovenské predsedníctvo preto bude presadzovať efektívnu Európsku susedskú politiku s cieľom stabilizovať susedstvo a rozvíjať vzťahy s partnermi na princípe spoločných záujmov a potrieb, rešpektujúc zásadu posilnenej diferenciácie. V oblasti Východného partnerstva bude klásť dôraz na podporu stabilizácie krajín v politickej a bezpečnostnej oblasti, pokračovanie reforiem, uplatňovanie asociačných dohôd a pokrok vo vízovej liberalizácii. V oblasti južného susedstva predsedníctvo podporí rozvoj dialógu a spolupráce, stabilizáciu partnerských krajín v politickej, hospodárskej a bezpečnostnej oblasti, a to aj poskytovaním pomoci pri riešení dlhoročných kríz na báze diplomatického úsilia medzinárodného spoločenstva.

Slovenské predsedníctvo bude klásť dôraz na politiku rozširovania, ktorá má zásadný význam pre upevnenie politickej a hospodárskej stability Európy. Politika rozširovania je účinným nástrojom demokratickej transformácie integrujúcich sa krajín. Predsedníctvo sa v záujme celkového posilnenia dôveryhodnosti tejto politiky bude usilovať o zachovanie dynamiky prístupového procesu a dosiahnutie konkrétneho pokroku kandidátskych krajín.

Okrem dlhodobo definovaných priorít EÚ nachádzajúcich sa v strategickom susedstve sa predsedníctvo bude aktívne angažovať aj v oblasti posilňovania transatlantických väzieb a rozvoja vzťahov s ďalšími strategickými partnermi EÚ. Taktiež bude klásť dôraz na prehlbovanie spolupráce EÚ s medzinárodnými organizáciami vrátane posilňovania vzťahov medzi EÚ a NATO. 
Kľúčový význam pre vnútornú a vonkajšiu stabilitu EÚ má voľný, spravodlivý a vyvážený obchod založený na reciprocite a vzájomných prínosoch. Slovenské predsedníctvo sústredí pozornosť predovšetkým na bilaterálne dohody o voľnom obchode s tretími krajinami s dôrazom na rokovania v transatlantickej relácii. 

Slovenské predsedníctvo sa v oblasti rozvojovej spolupráce zameria na pokrok v implementácii  Agendy 2030 a v diskusii o budúcnosti vzťahov so skupinou štátov Afriky, Karibiku a Tichomoria. Dôraz sa bude klásť na posilnenie súladu medzi politikami pre rozvoj s cieľom komplexne riešiť krízy vrátane migračnej. 

III. Formácie Rady

Rada pre všeobecné záležitosti (GAC)

V nadväznosti na prijatie Medziinštitucionálnej dohody o lepšej tvorbe právnych predpisov sa počas slovenského predsedníctva budú implementovať jej kľúčové časti, najmä nastavenie koordinácie legislatívneho plánovania inštitúcií EÚ a zapojenie Rady do prípravy pracovného programu Komisie na rok 2017. Slovenské predsedníctvo sa ďalej zameria na strednodobé preskúmanie Viacročného finančného rámca 2014 - 2020 a uskutoční prvé vyhodnotenie uplatňovania mechanizmu na ochranu právneho štátu. Decembrové zasadnutie Rady pre všeobecné záležitosti bude tradične venované záverom Rady k rozširovaniu. V rámci agendy Rady k politike súdržnosti EÚ sa slovenské predsedníctvo sústredí na reflexiu nedávnej reformy politiky súdržnosti EÚ so zameraním sa na otázky ako flexibilita, zjednodušovanie a orientácia na výsledky, a to aj s výhľadom na jej budúcu perspektívu. 
Nová Medziinštitucionálna dohoda o lepšej tvorbe právnych predpisov priniesla nové prvky v procese ročného a viacročného programovania. Slovenské predsedníctvo bude viesť diskusie na pôde Rady k Ročnému pracovnému programu Komisie na rok 2017, ako aj k následnej Spoločnej deklarácii o ročnom programovaní medzi Radou, Európskou komisiou a Európskym parlamentom. Ambíciou slovenského predsedníctva bude dosiahnuť dohodu o strategických prioritách Rady pre nasledujúce programové obdobie tak, aby mohli byť zohľadnené v plánovacích dokumentoch ostatných inštitucionálnych partnerov.

Európska komisia má najneskôr do konca roka 2016 predložiť strednodobé preskúmanie Viacročného finančného rámca 2014 - 2020. V nadväznosti na predloženie návrhu zo strany Komisie bude slovenské predsedníctvo viesť diskusiu, ktorá by sa mala zamerať na fungovanie a možné zlepšenia súčasného viacročného finančného rámca.

Na základe záverov Rady a členských štátov z decembra 2014 prebieha na pôde Rady pre všeobecné záležitosti dialóg medzi členskými štátmi o podpore a ochrane právneho štátu. Rada má do konca roku 2016 vyhodnotiť skúsenosti získané z tohto dialógu. Ambíciou slovenského predsedníctva je zorganizovať ďalšiu diskusiu, vyhodnotiť doterajšie kolá dialógu a zosumarizovať získané skúsenosti.

Účinným nástrojom na posilnenie bezpečnosti, stability a demokratickej transformácie v Európe je politika rozširovania. Slovenské predsedníctvo bude presadzovať dôsledné a spravodlivé uplatňovanie princípov individuálneho prístupu k jednotlivým krajinám. Ambíciou slovenského predsedníctva je prijať závery Rady k rozširovaniu a stabilizačnému a asociačnému procesu s cieľom zhodnotiť napredovanie jednotlivých krajín v integračnom procese a povzbudiť ich k uskutočňovaniu potrebných vnútorných reforiem. 

Zámerom slovenského predsedníctva v oblasti politiky súdržnosti EÚ je viesť diskusiu k návrhom Európskej komisie a zároveň prijať závery Rady, ktoré zhodnotia prínos nových prvkov reformovanej politiky súdržnosti EÚ a na základe prvých skúseností načrtnú oblasti pre jej ďalšie zjednodušenie a zefektívňovanie, a to aj s výhľadom na jej budúcu perspektívu. 

Slovensko, ktoré je súčasťou dunajského makroregiónu, bude počas svojho predsedníctva pokračovať v aktivitách zameraných na podporu makroregionálnej spolupráce EÚ prostredníctvom rozvoja existujúcich makroregionálnych stratégií. 

Ambíciou slovenského predsedníctva bude dosiahnutie dohody členských štátov v otázke budovania kybernetickej odolnosti a bezpečnosti v priemysle prijatím záverov Rady.

Rada pre zahraničné veci (FAC)

EÚ bola vždy symbolom stability, bezpečnosti a prosperity. Napriek súčasným výzvam sme zodpovední za vynaloženie všetkého úsilia rozšíriť toto jedinečné prostredie podporou európskych hodnôt a princípov a za aktívnejšiu a koherentnejšiu pomoc a podporu pri formovaní nášho susedstva a širšieho regiónu. Slovenské predsedníctvo bude podporovať vysokú predstaviteľku Únie pre zahraničné veci a bezpečnostnú politiku a Európsku službu vonkajšej činnosti (ESVČ), ktorá predsedá všetkým zloženiam Rady pre zahraničné veci, okrem obchodu, pri presadzovaní koherentnej vonkajšej politiky. Predsedníctvo sa zameria na následné rozpracovanie Európskej globálnej stratégie, ktorá ponúka víziu a príležitosť na globálne angažovanie sa a aktivity EÚ. Osobitný dôraz bude predsedníctvo klásť na posilnenie Európskej susedskej politiky, dôveryhodnú politiku rozširovania, efektívnu Spoločnú bezpečnostnú a obrannú politiku, zodpovedné konanie ohľadom migrácie, angažovanú rozvojovú politiku a ďalšie posilnenie obchodných vzťahov s tretími krajinami.
Zahraničné veci a obrana

Slovenské predsedníctvo má záujem na posilnení Spoločnej zahraničnej a bezpečnostnej politiky vrátane Spoločnej bezpečnostnej a obrannej politiky. Výzvy, ktorým čelíme, sú rôzne, od migrácie po bezpečnosť a hybridné hrozby vrátane terorizmu a tieto výzvy sú vzájomne prepojené a previazané a taká by mala byť aj reakcia EÚ na ne. Potrebujeme silnejší strategický a komplexný prístup EÚ ako čeliť týmto výzvam a používať nástroje EÚ efektívnejšie, koordinovane a v synergii s ostatnými s cieľom dosiahnuť riešenia a udržateľné výsledky. V tomto zmysle sa slovenské predsedníctvo zameria na posilnenie väzieb medzi vnútornou a vonkajšou bezpečnosťou, ako aj medzi bezpečnostnou a rozvojovou politikou.

Pokračujúca migračná kríza si vyžaduje stálu pozornosť a komplexný, koordinovaný a inovatívny prístup EÚ a členských štátov. Otázky migrácie musia byť súčasťou našich vzťahov a spolupráce s tretími krajinami. Slovenské predsedníctvo, neprehliadajúc operatívne aspekty (vo všeobecnosti úspešné plnenie dohody EÚ s Tureckom, kontrola nad strednou časťou stredomorskej migračnej trasy a efektívne využívanie vytvorených zvereneckých fondov), bude podporovať všetky snahy o riešenie samotných príčin migrácie a povzbudí vypracovanie stredno a dlhodobých cielených stratégií (doplnených o odpovedajúce finančné zdroje) ako - vo vzájomnej dohode s príslušnými krajinami - riešiť masový pohyb ľudí. Predsedníctvo sa bude snažiť pracovať na globálnom prístupe k migrácii a obnove všeobecnej dôvery v schopnosť EÚ zvládať túto výzvu.

Nová Globálna stratégia EÚ pre zahraničnú a bezpečnostnú politiku predložená Európskej rade v júni 2016 vychádza z princípov angažovanosti, zodpovednosti, jednoty a partnerstva EÚ. Slovenské predsedníctvo podporí rozpracovanie jej politických ambícií a priorít, čo môžu byť ďalšie dokumenty v oblasti bezpečnosti a obrany na posilnenie civilných a vojenských spôsobilostí a obrannej spolupráce, rozvoja spôsobilostí krízového manažmentu a zefektívnenia misií a operácií a jedinečnej súčasti celkového angažovania sa EÚ v tretích krajinách.

Vychádzajúc z prijatého spoločného rámca EÚ ako čeliť hybridným hrozbám slovenské predsedníctvo podporí implementáciu úloh vyplývajúcich z tohto rámca. Podporí tiež  prijatie a implementáciu nového širšieho strategického rámca EÚ pre reformu bezpečnostného sektora.

Slovenské predsedníctvo poskytne všetku podporu Európskej službe pre vonkajšiu činnosť a Európskej komisii pri napĺňaní Európskej susedskej politiky. Osobitnú pozornosť bude predsedníctvo venovať politike Východného partnerstva a implementácii záväzkov zo summitu v Rige 2015. Predsedníctvo bude podporovať prehĺbenie vzťahov a politického dialógu so susednými krajinami s osobitným dôrazom na zabezpečenie ich stability. Bude nápomocné pri prehĺbení politického pridruženia a ekonomickej integrácie Ukrajiny, Moldavska a Gruzínska. V rámci Južného susedstva bude predsedníctvo podporovať ďalší rozvoj vzťahov a poskytovanie pomoci jednotlivým krajinám regiónu pri ich politickej, ekonomickej a bezpečnostnej stabilizácii. Predsedníctvo tiež vyvinie úsilie na implementáciu revidovanej stratégie EÚ pre Strednú Áziu.

Západný Balkán je naďalej dôležitým regiónom v bezprostrednom susedstve EÚ. Jeho stabilita a prosperita je úzko previazaná so stabilitou EÚ. Predsedníctvo plne podporuje európsku perspektívu tohto regiónu a je pripravené ju ďalej posilňovať formou rozširovania vzájomných vzťahov a úzkej spolupráce.

Slovenské predsedníctvo je presvedčené, že je možné ďalej posilniť európsku obrannú spoluprácu. Predsedníctvo víta prípravu Európskeho obranného akčného plánu, ktorý by mal stimulovať Európsku obrannú technologickú a priemyselnú základňu, obranný výskum a spôsobilosti. V tomto smere predsedníctvo považuje malé a stredné podniky za dôležitú súčasť obranno-priemyselného sektora EÚ.
Keďže všetky výzvy, ktorým v súčasnosti čelíme, sú globálnej povahy, je nevyhnutné posilniť  spoluprácu EÚ s ostatnými medzinárodnými partnermi ako sú OSN, OBSE a osobitne NATO. Náš spoločný cieľ s NATO je vybudovať a posilniť našu vlastnú odolnosť voči vonkajším hrozbám, ako aj odolnosť našich partnerov. Slovenské predsedníctvo sa bude snažiť posilňovať strategickú spoluprácu medzi EÚ a NATO. Varšavský summit NATO v júli 2016 bude príležitosťou prijať spoločné vyhlásenie s EÚ v tomto zmysle.

Obchod
Slovenské predsedníctvo bude podporovať vyváženú obchodnú politiku v bilaterálnych, multilaterálnych a plurilaterálnych rokovaniach ako aj v legislatívnej oblasti, založenú na reciprocite a vzájomnej výhodnosti. V popredí budú predovšetkým bilaterálne  rokovania o dohodách o voľnom obchode s tretími krajinami. Jednou z hlavných výziev obchodnej politiky EÚ sú rokovania medzi EÚ a USA o dohode o Transatlantickom obchodnom a investičnom partnerstve. V tomto zmysle bude úlohou slovenského predsedníctva vytvárať priestor pre vnútornú diskusiu Rady a Komisie o stave rokovaní a perspektívach ich úspešného ukončenia s cieľom dosiahnuť komplexnú, ambicióznu a vyváženú dohodu. Veľkú pozornosť bude predsedníctvo venovať aj schvaľovacím procesom týkajúcim sa podpisu, uplatňovania a prijatia dohody s Kanadou, ako aj rokovaniam o dohode o voľnom obchode s Japonskom.
Dlhodobým strategickým cieľom EÚ je upevnenie multilaterálneho obchodného systému. V rámci multilaterálnych rokovaní bude pokračovať diskusia o budúcnosti a úlohe Svetovej obchodnej organizácie, ktorá je garantom transparentného a predvídateľného svetového obchodného systému. Dôležité miesto v agende bude mať aj prípadné ukončenie rokovaní o plurilaterálnych dohodách o obchode so službami a o obchode s environmentálnymi tovarmi. 

Veľkou výzvou v legislatívnej oblasti bude otázka priznania štatútu trhovej ekonomiky pre Čínsku ľudovú republiku. Nemenej citlivou a zložitou bude ďalšia diskusia o efektívnejšom spoločnom postupe voči neférovým obchodným praktikám.
Rozvoj

Počas slovenského predsedníctva očakávame strategickú diskusiu k cieľom udržateľného rozvoja a implementácii Agendy 2030, s dôrazom na silné prepojenie medzi jej vnútornou a vonkajšou dimenziou. V nadväznosti na prijatie Agendy 2030 a potrebu prispôsobenia rozvojovej politiky EÚ sa počas slovenského predsedníctva predpokladá spustenie revízie Európskeho konsenzu pre rozvoj. V tomto kontexte bude slovenské predsedníctvo klásť dôraz na princíp vzájomného súladu medzi politikami pre rozvoj. Pozornosť bude venovaná úlohe energetiky v rozvojovej politike EÚ. Zameriame sa na dosiahnutie pokroku pri presadzovaní komplexného prístupu EÚ prepojením bezpečnostnej a rozvojovej  politiky. V procese implementácie cieľov Agendy 2030 bude potrebné venovať zvýšenú pozornosť aj otázkam financovania pre rozvoj v duchu Agendy z Addis Abeby, ako aj napĺňaniu záväzkov vyplývajúcich z klimatickej dohody z Paríža. 

Počas slovenského predsedníctva bude na pôde Rady pokračovať diskusia o potrebe flexibilnejšej a adresnejšej reakcie na výzvy migračnej krízy a riešenia jej príčin. V apríli 2016 bolo zverejnené oznámenie Komisie o prepojení rozvoja a núteného presídlenia, na ktoré budú nadväzovať ďalšie kroky súvisiace s prepojením humanitárnej a rozvojovej spolupráce.

Ambíciou slovenského predsedníctva je tiež prijať závery Rady k implementácii záväzkov vyplývajúcich z výsledkov Svetového humanitárneho samitu. Na základe záverov z Istanbulu navrhne slovenské predsedníctvo možné zlepšenia systému poskytovania humanitárnej pomoci EÚ, ktorý by primeraným spôsobom riešil potreby ľudí postihnutých vojnovými konfliktami a prírodnými katastrofami. 
Vzhľadom na ukončenie platnosti Dohody z Cotonou v roku 2020 bude slovenské predsedníctvo pokračovať v prípravách na spustenie formálnych rokovaní o budúcom nastavení vzťahov krajín Afriky, Karibiku a Tichomoria a EÚ s predpokladaným začiatkom najneskôr v roku 2018. Slovenské predsedníctvo bude viesť otvorený dialóg pri formulovaní odporúčaní pre budúci rámec vzťahov s týmito krajinami.

Rada pre hospodárske a finančné záležitosti (ECOFIN)

V rámci agendy Rady pre hospodárske a finančné záležitosti sa slovenské predsedníctvo zameria predovšetkým na opatrenia potrebné na dobudovanie Hospodárskej a menovej únie v nadväznosti na Správu piatich predsedov, na boj proti daňovým podvodom a únikom a zvyšovanie daňovej transparentnosti. V oblasti dobudovania Hospodárskej a menovej únie sa bude predsedníctvo snažiť zintenzívniť diskusie o dlhodobých opatreniach potrebných na posilnenie fiškálneho piliera Hospodárskej a menovej únie. V záujme podpory investícií v EÚ sa slovenské predsedníctvo bude usilovať o maximálne využitie a posilnenie potenciálu Európskeho fondu pre strategické investície. Počas slovenského predsedníctva budú pokračovať diskusie o opatreniach potrebných na vytvorenie Únie kapitálových trhov, dobudovanie Bankovej únie s dôrazom na jej druhý a tretí pilier, a na zjednodušenie pravidiel Paktu stability a rastu. V rámci boja proti financovaniu terorizmu a boja proti daňovým únikom vyvinie predsedníctvo snahu o pokrok pri hľadaní spoločných európskych riešení.  Predsedníctvo sa tiež bude usilovať o dosiahnutie dohody medzi Radou EÚ a EP o rozpočte EÚ na rok 2017. 
Hospodárska a menová únia môže byť stabilná, prosperujúca a odolná len vtedy, ak budú fungovať všetky jej piliere: hospodársky, finančný, fiškálny a politický. Slovenské predsedníctvo sa preto sústredí na diskusie o  prehlbovaní hospodárskej a menovej únie v nadväznosti na Správu piatich predsedov. V nadväznosti na plánované založenie Európskej fiškálnej rady bude slovenské predsedníctvo venovať pozornosť zjednodušovaniu a transparentnosti Paktu stability a rastu a rovnováhe medzi cieľmi makroekonomickej stabilizácie a fiškálnej udržateľnosti. Slovenské predsedníctvo vyvinie snahu o podnietenie a udržanie diskusie o dlhodobých opatreniach na dobudovanie hospodárskej a menovej únie. Dôraz budeme klásť na fiškálny pilier so zreteľom na založenie spoločných makroekonomických stabilizačných nástrojov. Ako súčasť týchto opatrení slovenské predsedníctvo podporí diskusie o spoločnom európskom poistení v nezamestnanosti. Predsedníctvo víta vytvorenie expertnej skupiny na preskúmanie dlhodobých návrhov prehlbovania Hospodárskej a menovej únie a bude hľadať možnosti pre jej spoluprácu s Radou. Slovenské predsedníctvo bude aktívne vstupovať do procesu konzultácií v rámci príprav Bielej knihy Európskej komisie o druhej fáze prehlbovania Hospodárskej a menovej únie, ktorá má byť publikovaná na jar 2017.

Európska komisia v posledných rokoch zaviedla viacero pozitívnych zmien na zefektívnenie európskeho semestra. Slovenské predsedníctvo zhodnotí proces európskeho semestra 2016 a bude pokračovať v diskusiách o jeho ďalšom zdokonaľovaní vrátane lepšej implementácie špecifických odporúčaní pre členské štáty a eurozónu. V tomto kontexte je slovenské predsedníctvo pripravené začať diskusie s Európskym parlamentom o vytvorení programu na podporu štrukturálnych reforiem na obdobie rokov 2017 - 2020.

Európsky fond pre strategické investície sa ukazuje ako efektívny a účinný nástroj na zvýšenie miery investícií v EÚ. Po prvom roku fungovania fondu sa predpokladá, že fond dosiahne mobilizáciu najmenej jednej tretiny investícií z cielenej výšky 315 miliárd eur. Slovenské predsedníctvo je pripravené zaoberať sa zhodnotením fungovania fondu na zasadnutí Rady a bude sa usilovať o zabezpečenie realizácie maximálneho investičného potenciálu fondu.

Slovenské predsedníctvo považuje budovanie Únie kapitálových trhov za podstatnú súčasť agendy prehlbovania Hospodárskej a menovej únie. Predsedníctvo preto bude klásť dôraz na vytváranie štruktúr potrebných pre stabilizáciu a zefektívnenie finančných trhov, s dôrazom na pozitívnu agendu. Slovenské predsedníctvo bude podporovať snahu o uľahčenie prístupu európskych malých a stredných podnikov k viaczdrojovému financovaniu prostredníctvom kapitálových trhov, a to aj na cezhraničnej báze. Aktívnu snahu o napredovanie v rokovaniach predsedníctvo vyvinie aj pri schémach rizikového kapitálu. Predsedníctvo sa zároveň bude usilovať o dosiahnutie politickej dohody s Európskym parlamentom o fondoch peňažného trhu, revízii prospektového režimu a sekuritizácii.

Dokončenie Bankovej únie je jedným z predpokladov pre dlhodobú ekonomickú, finančnú a sociálnu stabilitu EÚ. Ambíciou slovenského predsedníctva je pokračovať v prácach na dobudovaní jej druhého piliera. Slovenské predsedníctvo bude podporovať napredovanie rokovaní o európskom systéme ochrany vkladov. Dôležitou súčasťou práce bude aj identifikovanie konkrétnych opatrení na znižovanie rizík európskeho bankového sektora. 

Slovenské predsedníctvo vyvinie snahu o dosiahnutie pokroku pri hľadaní spoločných európskych riešení pri prijímaní účinných opatrení v boji proti financovaniu terorizmu.

Dane 

V oblasti daní sa slovenské predsedníctvo zameria na boj proti daňovým podvodom a únikom, ktorý vnímame ako jeden z možných nástrojov na dosahovanie cieľov EÚ v oblasti podpory rastu, konkurencieschopnosti a posilnenia jednotného trhu. Predsedníctvo je pripravené pokračovať v presadzovaní spravodlivého a efektívneho zdaňovania podnikov. 

Spoločný systém dane z pridanej hodnoty tvorí dôležitú súčasť vnútorného trhu. Súčasné pravidlá dane z pridanej hodnoty je potrebné čo najrýchlejšie zmodernizovať tak, aby podporovali vnútorný trh, uľahčili cezhraničný obchod a udržali krok s dnešnou digitálnou ekonomikou. Akčný plán v oblasti dane z pridanej hodnoty z apríla 2016 stanovuje spôsoby modernizácie súčasného systému v EÚ, vďaka ktorému by mal byť jednoduchší, lepšie zabezpečený proti podvodom a výhodnejší pre podniky. Cieľom slovenského predsedníctva v tejto oblasti je získať jasné politické usmernenia od všetkých členských štátov. 

V nadväznosti na balík opatrení proti praktikám vyhýbania sa daňovým povinnostiam, ktorý Európska komisia zverejnila v januári 2016, podnikne slovenské predsedníctvo nevyhnutné kroky v záujme dosiahnutia maximálneho možného pokroku pri jednotlivých prvkoch balíka. V prípade predloženia konkrétnych návrhov má slovenské predsedníctvo ambíciu napredovať aj v oblasti efektívneho riešenia sporov vyplývajúcich z cezhraničného dvojitého zdanenia, ktorému čelia spoločnosti podnikajúce vo viacerých členských štátoch. 

V súlade s Akčným plánom Európskej komisie pre spravodlivejšie a efektívnejšie zdaňovanie právnických osôb v EÚ očakávame počas slovenského predsedníctva opätovné predloženie iniciatívy v oblasti spoločného konsolidovaného základu dane z príjmu právnických osôb. Slovenské predsedníctvo je pripravené viesť konštruktívnu diskusiu v tejto téme.

Rozpočet EÚ 

Slovenské predsedníctvo bude systematicky pracovať na politickej dohode medzi Radou EÚ a Európskym parlamentom o rozpočte EÚ na rok 2017. Konečný kompromis by mal predstavovať dosiahnutie zodpovedného rozpočtu zabezpečujúceho rovnováhu medzi podporou rozpočtových priorít EÚ zameraných na rast, zamestnanosť, konkurencieschopnosť a súdržnosť na jednej strane a posilnenou flexibilitou riešiť nové a neočakávané výzvy na druhej strane.

Rada pre spravodlivosť a vnútorné veci (JHA)

Súčasná migračná kríza je jednou z najvážnejších výziev, ktorým EÚ čelí. Cieľom slovenského predsedníctva je prispieť k ďalšiemu rozvoju politík EÚ najmä v oblastiach migrácie, azylu, hraníc a víz. Napriek citlivosti témy vidí slovenské predsedníctvo v tejto oblasti priestor pre podporu pozitívnej agendy. Zámerom slovenského predsedníctva je nadviazať na prácu predchádzajúcich predsedníctiev a pokročiť v úsilí o zabezpečenie lepšieho prepojenia medzi migráciou, bezpečnosťou a vonkajšou politikou. Pokiaľ ide o schengenský priestor, naším cieľom je udržať jeho celistvosť a prispieť k obnoveniu jeho spoľahlivého fungovania. Slovenské predsedníctvo bude venovať pozornosť aj boju proti terorizmu a problematike zahraničných bojovníkov. V zložení spravodlivosť sa predsedníctvo sústredí na návrhy s pridanou hodnotu pre EÚ a pre jej občanov, a to najmä na pokračujúci boj proti podvodom poškodzujúcim finančné záujmy Únie a rozvoj jednotného digitálneho trhu.
Jednou z najväčších výziev pre Úniu v súčasnosti je migračná kríza. Slovenské predsedníctvo nadviaže na prácu predchádzajúcich predsedníctiev pri snahách o zvládnutie migračnej krízy. Prioritou slovenského predsedníctva bude predovšetkým návrat k rešpektovaniu medzinárodného a európskeho práva. 

Významnú časť úloh slovenského predsedníctva bude predstavovať práca na novej generácii európskeho práva v oblasti azylu. Nadviažeme na prácu holandského predsedníctva a budeme pokračovať v prebiehajúcich rokovaniach k jednotlivým legislatívnym návrhom s cieľom prekonať rozdelenie Rady k niektorým bodom a dosiahnuť maximálny možný pokrok.

V oblasti integrácie štátnych príslušníkov tretích krajín bude slovenské predsedníctvo reagovať na potreby ostatných členských štátov EÚ v nadväznosti na novoprijatý Akčný plán integrácie štátnych príslušníkov tretích krajín. Ambíciou slovenského predsedníctva je prijať závery Rady k tomuto akčnému plánu.

V oblasti legálnej migrácie bude slovenské predsedníctvo pokračovať v rokovaniach o návrhu smernice o modrých kartách pre vysokokvalifikovaných štátnych príslušníkov tretích krajín s cieľom dosiahnuť čiastočný všeobecný prístup.

V otázkach súvisiacich s funkčnosťou schengenského priestoru je cieľom slovenského predsedníctva podporovať riešenia a iniciatívy zamerané na jej zlepšenie. Zámerom slovenského predsedníctva je udržať celistvosť schengenského priestoru a prispieť k jeho opätovnému dobrému fungovaniu. 

Ďalšou prioritou slovenského predsedníctva je ochrana vonkajších hraníc. Očakávame, že v priebehu slovenského predsedníctva začne v praxi pôsobiť Európska pohraničná stráž a začne reálne prispievať k ochrane vonkajšej hranice EÚ. Naším cieľom je tiež úspešne ukončiť legislatívny proces na návrhoch súvisiacich s projektom inteligentných hraníc, ktorý má umožniť presnejšiu a úplnejšiu evidenciu ľudí prechádzajúcich cez vonkajšie hranice EÚ a vytvoriť základ pre moderné riadenie mobility cez vonkajšie hranice v budúcnosti.

V otázke boja proti terorizmu sa slovenské predsedníctvo zameria na plnenie záverov Európskej rady z februára 2015 a Rady z novembra 2015, ktoré v reakcii na teroristické útoky vytvorili základný rámec činnosti EÚ v tejto oblasti. Predsedníctvo bude klásť dôraz na výmenu informácií medzi príslušnými orgánmi členských štátov, na boj proti financovaniu terorizmu a na problematiku zahraničných bojovníkov. Ambíciou slovenského predsedníctva je aj ukončenie diskusií o návrhu smernice o výmene informácií o štátnych príslušníkoch tretích krajín v rámci Európskeho informačného systému registrov trestov (ECRIS), ktorý bude dôležitým príspevkom z oblasti spravodlivosti pre zvýšenie bezpečnosti v priestore EÚ. Samostatnou problematikou v rámci protiteroristických opatrení je prevencia radikalizácie. 

Slovenské predsedníctvo nadviaže na prácu predchádzajúcich predsedníctiev pri návrhu revízie Vízového kódexu a ostatných návrhov vo vízovej oblasti. Osobitne významnou výzvou sú návrhy na zrušenie vízovej povinnosti štyrom štátom v susedstve EÚ, ktoré predstavujú vo svojom súbore najvýznamnejšiu vlnu vízovej liberalizácie v dejinách EÚ.

V zložení spravodlivosť slovenské predsedníctvo nadviaže na prácu predchádzajúcich predsedníctiev v rokovaniach o návrhu nariadenia o zriadení Úradu európskeho prokurátora a súvisiacich návrhoch týkajúcich sa ochrany finančných záujmov EÚ a Agentúry EÚ pre justičnú spoluprácu v trestných veciach (Eurojust). 
Slovenské predsedníctvo bude pokračovať v rokovaniach o legislatívnych návrhoch v oblasti občianskeho práva, najmä o návrhoch smerníc o dodávaní digitálneho obsahu a predaji tovaru on-line. Predsedníctvo bude venovať pozornosť aj návrhu revízie nariadenia o právomoci a uznávaní a výkone rozsudkov v manželských veciach a vo veciach rodičovských práv a povinností (tzv. Brusel IIa) a návrhu na pristúpenie EÚ k Dohovoru o ochrane ľudských práv a základných slobôd.
Slovenské predsedníctvo sa tiež bude usilovať o pokrok v diskusiách na pôde Rady zameraných na zefektívnenie cezhraničnej justičnej spolupráce a boja proti počítačovej kriminalite s dôrazom na využívanie elektronickej justície, keďže elektronická justícia má potenciál prispieť k zrýchleniu cezhraničných súdnych konaní, a tak priniesť viditeľnú európsku pridanú hodnotu.
Rada pre zamestnanosť, sociálnu politiku, zdravie a spotrebiteľské záležitosti (EPSCO)

V oblasti zamestnanosti a sociálnych vecí sa slovenské predsedníctvo bude usilovať o dosiahnutie pokroku v rokovaniach o pravidlách týkajúcich sa voľného pohybu pracovníkov, koordinácie systémov sociálneho zabezpečenia a vysielania pracovníkov. Predsedníctvo sa zároveň zameria na zlepšenie fungovania vnútorného trhu pri súčasnom skvalitnení života osôb so zdravotným postihnutím a na zvýšenie ochrany zdravia pracovníkov. Snahou slovenského predsedníctva bude prostredníctvom zhodnotenia existujúceho európskeho rámca podporiť zamestnanosť mladých a podporiť vykonávanie opatrení pre integráciu Rómov. V oblasti zdravotníctva bude predsedníctvo pokračovať v rokovaniach o návrhoch nariadení o zdravotníckych pomôckach a o postupoch Spoločenstva pri povoľovaní liekov na humánne použitie a na veterinárne použitie. V nelegislatívnej oblasti je ambíciou slovenského predsedníctva príprava pozícií EÚ na 7. konferenciu zmluvných strán Rámcového dohovoru Svetovej zdravotníckej organizácie o kontrole tabaku. 
V oblasti sociálnej politiky a zamestnanosti sa slovenské predsedníctvo sústredí na rokovania o legislatívnych zmenách v oblasti vnútorného trhu, pokiaľ ide o voľný pohyb pracovníkov, koordináciu systémov sociálneho zabezpečenia a revíziu smernice o vysielaní pracovníkov. Ambíciou slovenského predsedníctva je napredovať v rokovaniach na úrovni Rady. Slovenské predsedníctvo bude pokračovať v rokovaniach o európskom akte o prístupnosti, ktorý má zlepšiť fungovanie vnútorného trhu, pokiaľ ide o požiadavky prístupnosti pre vybrané výrobky a služby a uľahčiť ich dostupnosť pre osoby so zdravotným postihnutím. 

Dosiahnutie pokroku v rokovaniach bude cieľom slovenského predsedníctva pri revízií legislatívy, ktorej cieľom je zvýšenie ochrany pracovníkov pred rizikami súvisiacimi s karcinogénmi alebo mutagénmi.

V oblasti podpory zamestnanosti pripraví slovenské predsedníctvo návrh záverov Rady s cieľom zhodnotiť účinnosť a výsledky záruky pre mladých. 

Slovenské predsedníctvo sa zameria aj na pilier sociálnych práv. Cieľom piliera je formulovať základné zásady na podporu dobre fungujúcich a spravodlivých trhov práce a systémov sociálnej ochrany a podporiť zbližovanie v sociálnej oblasti. 

Cieľom balíka Komisie v oblasti zručností, ktorý je primárne v pôsobnosti Rady ministrov pre vzdelávanie, je aj zosúladenie meniacich sa požiadaviek trhov práce s nadobúdanými zručnosťami, a preto bude počas slovenského predsedníctva predmetom politickej diskusie ministrov práce.
V nadväznosti na zhodnotenie implementácie odporúčania Rady o účinných opatreniach na integráciu Rómov v členských štátoch pripraví slovenské predsedníctvo návrh záverov Rady.

V oblasti zdravia bude slovenské predsedníctvo pokračovať v rokovaniach na pôde Rady o revízii súčasného regulačného rámca pre zdravotnícke pomôcky a postupy Spoločenstva pri povoľovaní liekov na humánne použitie a na veterinárne použitie. Ambíciou slovenského predsedníctva je nadviazať na prácu holandského predsedníctva v problematike dostupnosti liekov v súvislosti s vysokými cenami inovatívnych liekov, výpadkami liekov vo výrobe a paralelným exportom. 
Cieľom slovenského predsedníctva je pripraviť jednotnú pozíciu EÚ k prerokovávaným témam 7. konferencie zmluvných strán Rámcového dohovoru Svetovej zdravotníckej organizácie o kontrole tabaku, ktorá sa uskutoční v novembri 2016 v Indii. 

V nadväznosti na prioritu holandského predsedníctva je ambíciou slovenského predsedníctva pokračovať v politickej diskusii na pôde Rady v oblasti antimikrobiálnej rezistencie, ktorá súvisí s vysokou spotrebou antibiotík v humánnej medicíne ako aj v živočíšnej výrobe. Slovenské predsedníctvo bude viesť politickú diskusiu na pôde Rady aj v problematike tuberkulózy v Európe, a to z hľadiska liečby, multirezistencie a očkovania. 

V oblasti chronických neprenosných ochorení je cieľom slovenského predsedníctva zvýšiť význam prevencie chronických neprenosných ochorení podporovaním zdravého životného štýlu. Predsedníctvo nadviaže na kroky EÚ v oblasti skvalitňovania potravín s ambíciou získať a vyhodnotiť najlepšie skúsenosti členských štátov v tejto oblasti.
Rada pre konkurencieschopnosť (COMPET)

Budovanie jednotného trhu, modernizácia priemyslu a lepšia regulácia patria k hlavným oblastiam, ktorým bude slovenské predsedníctvo venovať pozornosť v rámci agendy Rady pre konkurencieschopnosť. Ambíciou predsedníctva je predovšetkým podpora ďalšieho rozvoja jednotného trhu, ktorý považujeme za jeden z najväčších úspechov európskej integrácie. Systematické odstraňovanie prekážok voľného pohybu tovarov a služieb a sprístupňovanie vnútorného trhu pre všetkých obyvateľov EÚ pokladáme za podstatnú časť európskych politík. Rovnako dôležitá je aj stabilná priemyselná základňa v EÚ. Slovenské predsedníctvo bude preto v tejto oblasti napomáhať zavádzaniu princípov konceptu inteligentného priemyslu, ako aj vytváraniu kvalitných rámcových podmienok pre prosperitu európskeho priemyslu. Okrem toho bude predsedníctvo podporovať snahy o tvorbu kvalitnej legislatívy, ktorá zabezpečí jednoduchý a predvídateľný právny rámec pre podniky a občanov EÚ.

V oblasti vnútorného trhu je ambíciou slovenského predsedníctva pokročiť v rokovaniach o návrhoch právnych predpisov predložených na základe Stratégie pre vnútorný trh a Stratégie pre jednotný digitálny trh. Počas predsedníctva sa budeme snažiť o dosiahnutie dohody o všeobecnom smerovaní pri návrhu nariadenia o odstránení neoprávneného zemepisného blokovania a inej diskriminácii založenej na mieste pobytu alebo štátnej príslušnosti. Očakávame tiež začatie diskusií o návrhu tzv. pasu služieb a návrhu o reforme notifikačnej procedúry pre smernicu o službách. 

Revízia nariadenia o spolupráci orgánov v oblasti ochrany spotrebiteľa zabezpečí posilnenie dohľadu nad trhom pri cezhraničnom predaji, a tým podporí rozvoj cezhraničného obchodu na vnútornom trhu EÚ. Slovenské predsedníctvo bude pokračovať v rokovaniach o návrhu v Rade s cieľom dosiahnuť dohodu o všeobecnom smerovaní.

V rámci priemyselnej politiky bude slovenské predsedníctvo presadzovať vytvorenie vhodných rámcových podmienok pre podporu konkurencieschopnosti priemyslu. Z tohto pohľadu je kľúčové najmä zosúladenie všetkých relevantných politík tak, aby podporovali stabilnú priemyselnú základňu v EÚ. Okrem toho bude predsedníctvo presadzovať implementáciu zásad konceptu inteligentného priemyslu, ktorý predstavuje komplexný prístup k prispôsobeniu priemyslu novým trendom a novým obchodným modelom. 

Vhodné regulačné prostredie je nevyhnutným predpokladom pre zvyšovanie hospodárskeho rastu a zlepšovanie konkurencieschopnosti podnikov. Počas slovenského predsedníctva budeme pokračovať v diskusii o efektívnom využívaní nástrojov lepšej regulácie a odstraňovaní regulačných bariér pre inovácie. Predsedníctvo sa bude usilovať o vytvorenie priestoru pre výmenu dobrých skúseností v tejto oblasti a zameria sa aj na program regulačnej vhodnosti a efektívnosti (REFIT), ako aj na ďalšie otázky vyplývajúce z uplatňovania medziinštitucionálnej dohody o lepšej tvorbe právnych predpisov.   

Slovenské predsedníctvo sa bude zaoberať aj reformou autorského práva. Prvým návrhom v rámci reformy je návrh nariadenia o zabezpečení cezhraničnej prenosnosti on-line služieb poskytujúcich obsah na jednotnom trhu. Cieľom slovenského predsedníctva je začať trialógy s Európskym parlamentom. Po predložení druhého balíka legislatívnych návrhov k reforme autorského práva Európskou komisiou bude predsedníctvo viesť úvodné rokovania v Rade.
Jednou z hlavných tém slovenského predsedníctva v oblasti výskumu je podpora mladých výskumníkov. Ambíciou predsedníctva je prijať závery Rady o opatreniach na podporu mladých výskumníkov s dôrazom na zvýšenie atraktivity vedeckej kariéry, podporu mobility a investícií do ľudského potenciálu vo výskume a vývoji. 

Rada pre dopravu, telekomunikácie a energetiku (TTE)

V rámci agendy Rady v zložení ministrov zodpovedných za dopravu je ambíciou slovenského predsedníctva pokročiť v diskusii o návrhoch v jednotlivých dopravných oblastiach, ktorých cieľom je prispieť k realizácii jednotného európskeho dopravného trhu. V zložení Rady ministrov pre energetiku sa slovenské predsedníctvo sústredí na budovanie energetickej únie s dôrazom na zvýšenie energetickej bezpečnosti a konkurencieschopnosti. Predsedníctvo bude pokračovať v rokovaniach o návrhoch týkajúcich sa bezpečnosti dodávok plynu, medzivládnych dohôd v oblasti energetiky a energetického označovania výrobkov s cieľom dosiahnuť celkovú dohodu o návrhoch. V rámci agendy ministrov pre telekomunikácie je ambíciou slovenského predsedníctva dosiahnuť pokrok v rokovaniach o odstránení roamingových poplatkov od roku 2017 a tiež priblížiť sa k politickej dohode s Európskym parlamentom vo veci harmonizácie pásma 700MHz pre účely vysokorýchlostného mobilného internetu. Ambíciou slovenského predsedníctva je tiež prijať závery Rady k Akčnému plánu EÚ pre elektronickú verejnú správu.
Doprava

V leteckej doprave je ambíciou slovenského predsedníctva prispieť k zvýšeniu bezpečnosti a konkurencieschopnosti civilného letectva, ako aj uľahčiť zavádzanie inovácií napríklad v oblasti diaľkovo riadených lietadiel (dronov) prostredníctvom revízie nariadenia o Európskej agentúre pre bezpečnosť civilného letectva. Cieľom predsedníctva je dosiahnuť spoločnú pozíciu v Rade k tomuto návrhu. Ďalšou dôležitou témou je príprava mandátov pre Európsku komisiu na otvorenie rokovaní o leteckých dohodách s tretími krajinami v záujme zlepšenia prístupu na trh a zavedenia opatrení na zabránenie nekalej súťaži, kde predsedníctvo nadviaže na dosiahnuté výsledky. V súvislosti s 39. zasadnutím Valného zhromaždenia Medzinárodnej organizácie civilného letectva na jeseň 2016 bude slovenské predsedníctvo koordinovať prijatie spoločnej pozície EÚ k jednotlivým návrhom, najmä k návrhu globálneho trhového mechanizmu pre obchodovanie s emisiami v leteckej doprave. 
Vo vnútrozemskej vodnej doprave sa slovenské predsedníctvo zameria na návrh smernice o vzájomnom uznávaní kvalifikácií pracovníkov vo vnútrozemskej vodnej doprave, kde je zámerom slovenského predsedníctva viesť trialógy s Európskym parlamentom. 
V rámci globálnej stratégie námornej dopravy je ambíciou slovenského predsedníctva prijať Rozhodnutie Rady na rokovania Výborov Medzinárodnej námornej organizácie o zvýšení bezpečnosti a znížení emisií z námornej dopravy. O balíku návrhov o bezpečnosti osobných lodí bude slovenské predsedníctvo viesť úvodnú diskusiu. Ambíciou slovenského predsedníctva je tiež uzavrieť rokovania o revízii nariadenia o Európskej agentúre pre námornú bezpečnosť, ktorá je súčasťou súboru opatrení zameraných na posilnenie spolupráce v oblasti ochrany vonkajších hraníc EÚ. 
V železničnej doprave bude slovenské predsedníctvo schvaľovať pozíciu EÚ formou rozhodnutia Rady o príprave nového dohovoru Organizácie pre spoluprácu železníc.
Energetika

Cieľom revízie nariadenia o bezpečnosti dodávok plynu je posilniť princíp solidarity, regionálnej spolupráce a zvýšiť transparentnosť plynárenských kontraktov. Zámerom slovenského predsedníctva je dosiahnuť pri rokovaniach o návrhu revízie nariadenia kompromis, ktorý umožní dosiahnuť dohodu v rokovaniach s Európskym parlamentom.

Revízia rozhodnutia o ustanovení mechanizmu výmeny informácií, pokiaľ ide o medzivládne dohody v oblasti energetiky, zvýši transparentnosť medzivládnych dohôd. Ambíciou slovenského predsedníctva je nadviazať na kompromis Rady a dosiahnuť dohodu s Európskym parlamentom. 

Revízia nariadenia o rámci pre označovanie energetickej účinnosti výrobkov má poskytnúť spotrebiteľom v EÚ objektívne informácie o energeticky najúčinnejších výrobkoch a zabezpečiť dodržiavanie požadovaných predpisov zo strany výrobcov a predajcov. Ambíciou slovenského predsedníctva je uzavrieť rokovania s Európskym parlamentom.

V nadväznosti na očakávané predloženie návrhu revízie smerníc o energetickej efektívnosti a energetickej hospodárnosti budov Európskou komisiou plánuje slovenské predsedníctvo zorganizovať politickú diskusiu ministrov. 

V druhej polovici slovenského predsedníctva sa zo strany Európskej komisie očakáva predloženie návrhov revízie nariadení Rady a Európskej komisie v súlade s článkom 41 Zmluvy o založení Európskeho spoločenstva pre atómovú energiu. Nariadenia stanovujú pravidlá notifikácie investičných zámerov fyzických a právnických osôb v oblasti jadrovej energetiky a ich revízia nadviaže na Európsku stratégiu energetickej bezpečnosti. Ambíciou slovenského predsedníctva je začať diskusiu a rokovania o návrhoch revízie uvedených nariadení.
Telekomunikácie, informačná spoločnosť, spoločný európsky navigačný systém a poštové služby

V kontexte modernizácie a optimalizácie výkonu verejného sektora zavádzaním digitálnych služieb pre občanov a podnikateľov je budovanie elektronickej verejnej správy kľúčovou iniciatívou. Zámerom slovenského predsedníctva je prijať závery Rady k Akčnému plánu EÚ pre elektronickú verejnú správu na roky 2016 - 2020, ktorý Európska komisia vydala v apríli 2016. 

Návrh na revíziu veľkoobchodných poplatkov za medzinárodný roaming je podmienkou pre odstránenie roamingu od roku 2017. Ide o významnú tému, ktorá je symbolom vnútorného trhu a odstraňovania vnútorných hraníc v EÚ. Cieľom slovenského predsedníctva je dosiahnuť všeobecné smerovanie k návrhu, prípadne začať trialógy s Európskym parlamentom. 

Slovenské predsedníctvo nadviaže na prácu holandského predsedníctva v rokovaniach o návrhu na harmonizáciu pásma 700 MHz v Únii. Ide o harmonizáciu využívania frekvencií pre účely mobilného internetu, čo vytvorí predpoklady pre zlepšenie širokopásmového pokrytia v celej Únii a otvorí cestu k inovatívnym mobilným službám. Slovenské predsedníctvo bude viesť trialógy s Európskym parlamentom s cieľom uzavrieť diskusiu o návrhu. 

Počas slovenského predsedníctva sa očakáva predloženie návrhu revízie regulačného rámca pre elektronické komunikácie, ktorého cieľom je prispôsobiť pravidlá regulácie rýchlo sa meniacim podmienkam v telekomunikačnom sektore, odstrániť rozdrobenosť regulácie na jednotlivých národných trhoch a podporiť investície do vysokorýchlostných sietí a inovatívnych služieb. Slovenské predsedníctvo vytvorí priestor pre diskusiu k nosným politickým témam revízie na decembrovom zasadnutí Rady ministrov. 

V oblasti pôšt je ambíciou slovenského predsedníctva napredovať v rokovaniach členských štátov o návrhu pre cezhraničné doručovanie balíkov, ktorý prispeje k rozvoju elektronického obchodu v Únii prostredníctvom vyššej transparentnosti a nižších cien doručovania. 

Vzhľadom na potrebu zabezpečiť účinnú koordináciu legislatívnych a nelegislatívnych iniciatív stratégie jednotného digitálneho trhu medzi viacerými ministerskými zloženiami Rady, a to najmä s ambíciou docieliť vzájomný súlad v prierezových problematikách týchto návrhov, vytvorí slovenské predsedníctvo priestor na prezentáciu dosiahnutého pokroku a  ďalších krokov.

Rada pre poľnohospodárstvo a rybárstvo (AGRIFISH)

V rámci agendy Rady pre poľnohospodárstvo a rybárstvo sa slovenské predsedníctvo bude venovať téme posilnenia postavenia poľnohospodárov v potravinovom dodávateľskom reťazci, pričom ambíciou je prijať závery Rady k tejto téme. Vzhľadom na pretrvávajúcu krízu na poľnohospodárskych trhoch, najmä v sektoroch mlieka, mliečnych výrobkov a bravčového mäsa, je zámerom slovenského predsedníctva monitorovať situáciu na trhu s poľnohospodárskymi komoditami a diskutovať o potrebe opatrení na stabilizáciu trhov. Predsedníctvo sa zameria aj na vyhodnotenie pokroku v rámci zjednodušovania spoločnej poľnohospodárskej politiky. Slovenské predsedníctvo bude zároveň venovať pozornosť agende lesov a lesného hospodárstva. V tomto kontexte je zámerom prispieť k implementácii aktuálnej stratégie pre lesy, najmä jej piliera o zodpovednosti EÚ za globálne lesné zdroje. 
Slovenské predsedníctvo sa bude zaoberať otázkou posilnenia postavenia poľnohospodárov v potravinovom dodávateľskom reťazci. Zámerom predsedníctva je informovať Radu ministrov o záveroch medzinárodnej odbornej konferencie zorganizovanej na túto tému slovenským predsedníctvom. Ambíciou slovenského predsedníctva je poukázať na dôležitosť spravodlivého fungovania potravinového dodávateľského reťazca v európskom kontexte a prijať k tejto téme závery Rady.

Vzhľadom na pretrvávajúcu krízu na poľnohospodárskych trhoch, najmä v sektoroch mlieka, mliečnych výrobkov a bravčového mäsa, je zámerom slovenského predsedníctva sledovať situáciu na trhu s poľnohospodárskymi komoditami a zaradiť tieto témy na rokovania Osobitného výboru pre poľnohospodárstvo a zasadnutia Rady ministrov. Cieľom predsedníctva je na základe zistení a analýz vyhodnotiť prijaté opatrenia, prípadne navrhnúť ďalšie opatrenia na stabilizáciu poľnohospodárskych trhov. 

V procese implementácie stratégie EÚ pre lesy budú kľúčové aktivity slovenského predsedníctva súvisieť najmä s tretím princípom tejto stratégie, ktorý sa venuje otázke zodpovednosti EÚ za globálne lesné zdroje. Ambíciou predsedníctva je pripraviť a prijať spoločné pozície EÚ na zasadnutia medzivládnych multilaterálnych organizácií. Snahou slovenského predsedníctva je dosiahnuť, aby EÚ ako globálny líder pri presadzovaní udržateľného obhospodarovania svetových lesov, zaujala jednoznačný postoj k aktuálnemu vývoju v medzinárodnom dialógu o lesoch.

V oblasti zjednodušenia spoločnej poľnohospodárskej politiky Rada pod vedením slovenského predsedníctva zhodnotí dosiahnutý pokrok s cieľom identifikovať ďalší priestor pre zníženie administratívnej záťaže. So zjednodušovaním regulačného rámca pre spoločnú poľnohospodársku politiku úzko súvisí aj jej podoba po roku 2020, preto slovenské predsedníctvo nadviaže na prácu holandského predsedníctva a bude pokračovať v diskusii o budúcnosti jej základných pilierov.
Slovenské predsedníctvo nadviaže na prácu holandského predsedníctva v rokovaniach o návrhu nariadenia o ekologickej výrobe a označovaní ekologických produktov, ktorého cieľom je udržanie dôvery spotrebiteľov a ekologických prevádzkovateľov a uľahčenie prechodu poľnohospodárov na ekologickú poľnohospodársku výrobu. 
V oblasti rybárskej politiky sa slovenské predsedníctvo sústredí na každoročné stanovovanie rybolovných kvót. Ambíciou predsedníctva je dosiahnutie politickej dohody  k jednotlivým nariadeniam pre Baltské more, Čierne more, k nariadeniu pre hlbokomorské druhy a k hlavnému nariadeniu pre ostatné populácie.
Rada pre životné prostredie (ENV)

V rámci agendy Rady pre životné prostredie a zmenu klímy sa slovenské predsedníctvo sústredí na vytvorenie podmienok pre postupný prechod spoločnosti na konkurencieschopné zdrojovo efektívne a nízkouhlíkové hospodárstvo. V oblasti zmeny klímy sa predsedníctvo zameria na implementáciu záverov zo zasadnutia Európskej rady z októbra 2014, na ktorom bolo prijaté politické rozhodnutie o znížení emisií skleníkových plynov do roku 2030 o 40% oproti roku 1990. 
Slovenské predsedníctvo bude pokračovať v diskusii o návrhu revízie schémy obchodovania s emisnými kvótami s cieľom dosiahnuť všeobecný prístup v Rade. V nadväznosti na predloženie návrhov Európskou komisiou bude slovenské predsedníctvo rokovať o dvoch súvisiacich legislatívnych návrhoch, a to návrhu o sektoroch nezaradených do schémy obchodovania a návrhu o znižovaní emisií skleníkových plynov z využívania pôdy, zmeny využívania pôdy a lesného hospodárstva. 
V nadväznosti na schválenie Parížskej dohody na konferencii zmluvných strán Rámcového dohovoru o zmene klímy sa slovenské predsedníctvo bude zaoberať aj ďalšími aktivitami, ktoré sa týkajú ratifikácie dohody zo strany členských štátov a EÚ. Návrh na ratifikáciu Parížskej dohody za EÚ už bol predložený a slovenské predsedníctvo sa bude snažiť návrh uzavrieť. Osobitnú pozornosť bude predsedníctvo venovať aj koordinácii prípravy pozícií EÚ a samotnej účasti na medzinárodných rokovaniach. Pozícia EÚ na rokovanie 22. konferencie strán Rámcového dohovoru o zmene klímy v Maroku bude schválená vo forme záverov Rady. 

V oblasti životného prostredia bude jedným z hlavných cieľov predsedníctva aktívne prispieť k prebiehajúcej európskej diskusii o prechode na zelené a obehové hospodárstvo. V rámci podujatia „Prechod k zelenému hospodárstvu“ vytvorí slovenské predsedníctvo efektívnu platformu pre verejnú diskusiu s členskými štátmi EÚ a ostatnými zainteresovanými stranami. Výstupy z podujatia predsedníctvo predstaví na ministerskom zasadnutí Výboru pre environmentálnu politiku OECD v Paríži a na zasadnutí Rady ministrov životného prostredia. Slovenské predsedníctvo zároveň nadviaže na prácu holandského predsedníctva v rokovaniach o legislatívnych návrhoch zmeny šiestich najdôležitejších smerníc v odpadovom hospodárstve, návrhu nariadenia o ortuti a návrhu smernice o emisných stropoch.

V oblasti ochrany prírody a biodiverzity sa predsedníctvo bude venovať výsledkom hodnotenia efektívnosti smerníc o vtákoch a biotopoch. V záujme prijatia opatrení pre zabezpečenie trvalo udržateľných vodných zdrojov a ich ochrany sa v júli v Bratislave uskutoční ministerská konferencia. V nadväznosti na závery konferencie je ambíciou predsedníctva prijať závery Rady k problematike sucha a nedostatku vody v kontexte prispôsobenia sa klimatickým zmenám. 
Slovenské predsedníctvo sa bude intenzívne podieľať na príprave a koordinácii pozícií EÚ na medzinárodných rokovaniach. V prípade konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín sa pozícia EÚ bude schvaľovať počas slovenského predsedníctva formou rozhodnutia Rady. Návrh záverov Rady, ktorými sa stanoví pozícia EÚ na rokovania konferencie zmluvných strán Dohovoru o biologickej diverzite a Kartagenského a Nagojského protokolu, sa bude schvaľovať počas rokovania Rady v októbri. Za kľúčovú možno označiť aj prípravu mimoriadneho stretnutia strán Montrealského protokolu o látkach poškodzujúcich ozónovú vrstvu. Slovenské predsedníctvo sa spolu s Európskou komisiou bude aktívne podieľať na príprave týchto stretnutí s cieľom dosiahnuť dohodu zmluvných strán o znižovaní výroby a spotreby fluórovaných skleníkových plynov.

Rada pre vzdelávanie, mládež, kultúru a šport (EYCS)

Hlavnou ambíciou slovenského predsedníctva v oblasti vzdelávania, mládeže a športu je podpora a rozvoj talentu. Podpora talentov sa odrazí vo zvýšenej konkurencieschopnosti, v posilnenej sociálnej inklúzii v spoločnosti, ako aj v osobnom rozvoji každého jednotlivca. Talent je hybnou silou pre vývoj, inovácie a ekonomický rast. V nadväznosti na predloženie návrhu revízie smernice o audiovizuálnych mediálnych službách Európskou komisiou bude slovenské predsedníctvo viesť rokovania o návrhu v Rade. Ambíciou predsedníctva je predložiť na novembrové zasadnutie Rady pre vzdelávanie, mládež, kultúru a šport správu o pokroku v rokovaniach. 
Priority slovenského predsedníctva v oblasti vzdelávania nadväzujú na ciele Nového programu zručností pre Európu, ktorý je strategickou iniciatívou Európskej komisie. V rámci rokovaní o odporúčaní Rady týkajúceho sa vytvorenia záruky zručností sa slovenské predsedníctvo sústredí na zvýšenie úrovne vzdelania dospelých vrátane ich digitálnych, podnikateľských a prierezových zručností. V rámci revízie Odporúčania o zriadení Európskeho kvalifikačného rámca pre celoživotné vzdelávanie sa slovenské predsedníctvo zameria na rozvoj nástrojov a služieb v oblasti zručností a kvalifikácií a na zlepšenie ich porovnateľnosti. Predsedníctvo sa bude venovať aj modernizácii vysokoškolského vzdelávania a digitálnym zručnostiam.

V nadväznosti na oznámenie Európskej komisie o podpore prevencie radikalizácie vedúcej k násilnému extrémizmu pripraví slovenské predsedníctvo závery Rady, ktoré vyzdvihnú úlohu vzdelávania a práce s mládežou pri prevencii radikalizácie a extrémizmu. Cieľom záverov bude  reagovať na navrhované opatrenia Komisie zamerané na podporu inkluzívneho vzdelávania, rozvoj sociálnych a občianskych zručností, ako aj  podporu spoločných európskych hodnôt prostredníctvom formálneho vzdelávania a neformálneho učenia sa. 

V oblasti mládeže sa predsedníctvo zameria na rozvíjanie talentu a potenciálu mladých ľudí prostredníctvom atraktívnych prístupov v práci s mládežou. Zámerom slovenského predsedníctva je prijať závery Rady o nových prístupoch v práci s mládežou, ktorých  cieľom je rozvoj potenciálu mladých ľudí a ich začlenenie sa do spoločnosti. 
V oblasti športu sa slovenské predsedníctvo sústredí na tému športovej diplomacie, o ktorej sa doteraz v rámci formálnych politík EÚ nediskutovalo. Zámerom slovenského predsedníctva je prijať závery Rady o športovej diplomacii s cieľom zvýšiť povedomie o jej úlohe v spoločnosti a navrhnúť možnosti napredovania v tejto oblasti.  
V nadväznosti na predloženie návrhu revízie smernice o audiovizuálnych mediálnych službách Európskou komisiou bude slovenské predsedníctvo viesť rokovania o návrhu v Rade. Návrh je jednou z hlavných iniciatív Stratégie jednotného digitálneho trhu. Zámerom slovenského predsedníctva je predložiť na novembrové zasadnutie Rady správu o pokroku v rokovaniach. 

V rámci kultúrnej časti sa slovenské predsedníctvo bude zaoberať strednodobým hodnotením pracovného plánu pre kultúru na roky 2015 - 2018 s ambíciou prijať závery Rady k tejto téme a návrhom rozhodnutia Európskeho parlamentu a Rady o vyhlásení roku 2018 za Európsky rok kultúrneho dedičstva.

